บร๊ะเจ้า! หุ้นบลูชิพ 7 เดือน ขึ้นมากกว่าลงชู 18 หุ้นผลตอบแทนชนะ SET-SET50
บร๊ะเจ้า! หุ้นบลูชิพ 7 เดือน ขึ้นมากกว่าลง ชู 18 หุ้นเด็ดผลตอบแทนชนะ SET-SET50 นำโดย CBG,GPSC,BEM, IVL,CPF,ROBINS,HMPRO,PTTEP,KCE,PTT,TRUE, SCB,CPALL,EGCO,KBANK,TU,CPN และ PTTGC
9 ส.ค. 2559

“ข่าวหุ้นธุรกิจออนไลน์” ได้ทำการสำรวจราคาหุ้นของบริษัทจดทะเบียน (บจ.) ใน SET50 ช่วง 7 เดือน โดยเทียบราคาปิด ณ วันที่ 30 ธ.ค.58-29 ก.ค.59 โดยพบว่าหุ้นส่วนใหญ่ราคาหุ้นปรับตัวขึ้นมากกว่าปรับตัวลดลง โดยมีหุ้นที่ปรับตัวขึ้นทั้งหมด 38 ตัว ขณะที่มีหุ้นที่ปรับตัวลง 12 ตัว
ขณะเดียวกันหากสังเกตหุ้นที่ปรับตัวขึ้นจะมีหุ้น 18 ตัวที่ให้ผลตอบแทนมากกว่าดัชนีตลาดหลักทรัพย์(SET) และดัชนีกลุ่ม (SET50) โดยเห็นได้จากดัชนีตลาดช่วง 7 เดือนเพิ่มขึ้น 18.32% จากระดับ 1288.02 จุด (30 ธ.ค. 58) บวก 236.05 จุด มาอยู่ที่ระดับ 1524.07 จุด ( 29 ก.ค.59) ส่วนดัชนี SET50 เพิ่มขึ้น 18.55% จากระดับ 813.55 จุด บวก 150.89 จุด มาอยู่ที่ 964.44 จุด (29 ก.ค.59) นำโดย CBG,GPSC,BEM, IVL,CPF, ROBINS,HMPRO,PTTEP,KCE,PTT,TRUE, SCB,CPALL,EGCO,KBANK,TU,CPN และ PTTGC
 
โดย อันดับ 1 บริษัท คาราบาวกรุ๊ป จำกัด (มหาชน) หรือ CBG ราคาช่วง 7 เดือนปรับตัวเพิ่มขึ้น 79.71% จากราคา ณ วันที่ 30 ธ.ค. 58 อยู่ที่ระดับ 34.50บาท บวก 27.50 บาท มาอยู่ที่ 62.00บาท ณ วันที่ 29 ก.ค.59  ราคาหุ้นปรับตัวแรงส่วนใหญ่ได้ปัจจัยบวกทิศทางธุรกิจที่ยังสดใส และการสร้างกำไรอย่างเนื่องทำให้นักลงทุนเชื่อมั่นในการลงทุน
โดยในปีนี้บริษัทยังคงเป้ายอดขายเติบโต 15-20% จากปีก่อนที่ 7.8 พันล้านบาท แม้ว่าไตรมาส 1/59 จะมียอดขายสูงถึง 2.1 พันล้านบาท ซึ่งมาจากการเติบโตมาจากยอดขายทั้งในและต่างประเทศ โดยเฉพาะยอดขายต่างประเทศเติบโตมาจากตลาดกัมพูชา และการฟื้นตัวของยอดขายในอัฟกานิสถาน ขณะที่ยอดขายในประเทศเติบโตจากสินค้าหลักที่ผ่านการกระตุ้นยอดขายผ่านทางการใช้รถขายเงินสด (Cash Van) ทั้งสินค้าของบริษัทและพันธมิตร เช่น สาหร่ายโกริโกะ และน้ำดื่มคาราบาว เป็นต้น
 
อันดับ 2 บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ราคาช่วง 7 เดือนปรับตัวเพิ่มขึ้น 76.80% จากราคา ณ วันที่ 30 ธ.ค. 58 อยู่ที่ระดับ 22.20บาท บวก 17.05 บาท มาอยู่ที่ 39.25บาท ณ วันที่ 29 ก.ค.59  ราคาหุ้นปรับตัวแรงส่วนใหญ่ได้ปัจจัยบวกในเรื่องแผนธุรกิจที่ออกมาอย่างต่อเนื่อง อาทิ โครงการโรงไฟฟ้าพลังงานแสงอาทิตย์ที่เมืองอิชิโนเซกิ ประเทศญี่ปุ่น 20.8 MW มูลค่า 3.15 พันลบ. เริ่ม COD ได้ในไตรมาส 4/60 และเล็งร่วมทุนตั้งโรงงานผลิตแบตเตอรี่สำหรับสะสมพลังงานโซลาร์ชัดเจนปี 60 อีกทั้งบริษัทประกาศงบไตรมาส 1/59 ออกมาโดดเด่น และนักวิเคราะห์แนะนำให้ลงทุนยิ่งทำให้ราคาหุ้นพุ่งแรง
ส่วนกำไรในไตรมาส 2/59 คาดจะดีขึ้นจากระดับ 473.71 ล้านบาท เทียบช่วงเดียวกันของปีก่อน จากการรับรู้ผลประกอบการของโครงการ IRPC-CP เฟส 1 ที่ถือหุ้นอยู่ 51% ที่เริ่มเดินเครื่องผลิตในเดือน พ.ย.58 ขณะที่รับรู้ผลประกอบการโรงไฟฟ้านวนคร ขนาด 125 เมกะวัตต์ ที่ถือหุ้นอยู่ 30% ซึ่งเริ่มขายไฟฟ้าและไอน้ำในเชิงพาณิชย์ในเดือน มิ.ย.อีกเล็กน้อยในไตรมาสนี้ ทั้งสองโครงการดังกล่าวจะช่วยหนุนให้ผลกำไรในช่วงครึ่งหลังปีนี้ และผลักดันให้ทั้งปี 59 มีกำไรสุทธิดีกว่าระดับ 1.9 พันล้านบาทในปีที่แล้วด้วย นอกจากนี้ในปีนี้ยังมีลูกค้าจากโครงการฟีนอล 2 ของกลุ่ม บมจ.ปตท. (PTT) เข้ามาเพิ่มขึ้นด้วย
 
อันดับ 3 บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM  ราคาช่วง 7 เดือนปรับตัวเพิ่มขึ้น 60% จากราคา ณ วันที่ 30 ธ.ค. 58 อยู่ที่ระดับ 5.25บาท บวก 3.15 บาท มาอยู่ที่ 8.40บาท ณ วันที่ 29 ก.ค.59  ราคาหุ้นปรับตัวแรงมีปัจจัยหลายด้าน อาทิ ความคาดหวังประเด็นข้อพิพาทค่าทางด่วน 8 พันล้านบาท (เงินต้น 4.4 พันล้านบาท + ดอกเบี้ยที่คิดเป็นรายวันตั้งแต่ เม.ย. 2008) ที่อนุญาโตตุลาการชี้ขาดตั้งแต่ต้น มี.ค.ให้ กทพ.จ่ายค่าชดเชยให้ BEM ประกอบกับแผนธุรกิจรถไฟฟ้ามองว่าจะพลิกมีกำไร หลังเดินรถไฟฟ้าสายสีม่วงช่วงบางใหญ่-เตาปูน เริ่มให้บริการตั้งแต่ 6 ส.ค.59 ซึ่งเร็วขึ้นกว่ากำหนดเดิมในเดือน ธ.ค.59 นอกจากนี้ความคาดหวังเรื่องโครงการรถไฟฟ้าสายสีน้ำเงินส่วนต่อขยายมีโอกาสที่บริษัทจะได้บริหาร ยิ่งทำให้ราคาหุ้นปรับตัวแรงตลอด 7 เดือนที่ผ่านมา
ขณะที่ความคืบหน้าล่าสุด รฟม.ได้มีมติจ้าง BEM ด้วยวิธีพิเศษ โดยทำสัญญาชั่วคราวในการจ้างเดินรถและติดตั้งระบบรวมทั้งระบบอาณัติสัญญาณ 1 สถานี ระหว่างสถานีเตาปูน-สถานีบางซื่อ ระหว่างที่การเจรจาสัญญาเดินรถส่วนต่อขยายยังไม่ได้ข้อสรุป
 
อันดับ 4 บริษัท อินโดรามา เวนเจอร์ส จำกัด (มหาชน)หรือ IVL ราคาช่วง 7 เดือนปรับตัวเพิ่มขึ้น 56% จากราคา ณ วันที่ 30 ธ.ค. 58 อยู่ที่ระดับ 11.95บาท บวก 21.30 บาท มาอยู่ที่ 33.25บาท ณ วันที่ 29 ก.ค.59  ราคาหุ้นปรับตัวแรง เนื่องจากปีนี้ยังคงเดินหน้าสร้างการเติบโตทางธุรกิจผ่านการควบรวมและเข้าซื้อกิจการ (M&amp;A) อย่างต่อเนื่อง  อาทิ การเข้าซื้อหุ้นทั้ง 100% โรงงานผลิต PX, PTA และผลิตภัณฑ์พลอยได้ NDC ในสหรัฐฯ ที่เป็นธุรกิจขนาดใหญ่จากกลุ่ม British Petroleum (BP)
โดยรวมแล้ว การเข้าซื้อกิจการอย่างต่อเนื่องในช่วงที่ผ่านมา และในอนาคตจะช่วยหนุนให้ปริมาณขายและผลประกอบการในปีนี้และนับจากนี้ไปเป็นขาขึ้นอย่างต่อเนื่อง อีกทั้งส่วนหนึ่งได้อานิสงส์จากส่วนต่างราคาผลิตภัณฑ์ปิโตรเคมี (Spread) ที่ทยอยปรับตัวดีขึ้นในปีนี้
นอกจากนี้นักลงทุนเข้ามาเก็งกำไรผลประกอบไตรมาส 2/59 คาดจะออกมาดี ประมาณกว่า 4,000 ล้านบาท ใกล้เคียงกับไตรมาส 1/59 และยังโตกว่างวดเดียวกันของปีก่อนด้วย ยิ่งเป็นแรงหนุนให้ราคาปรับตัวแรงตลอด 7 เดือนที่ผ่านมา
 
อันดับ 5บริษัท เจริญโภคภัณฑ์อาหาร จำกัด (มหาชน) หรือ CPF ราคาช่วง 7 เดือนปรับตัวเพิ่มขึ้น 53.01% จากราคา ณ วันที่ 30 ธ.ค. 58 อยู่ที่ระดับ 18.30บาท บวก 9.70 บาท มาอยู่ที่ 28.00บาท ณ วันที่ 29 ก.ค.59  ราคาหุ้นปรับตัวแรงน่าจะเป็นผลมาจากมองราคาหุ้นผ่านจุดต่ำสุดไปแล้วปีก่อน และจะกลับมาดีขึ้นในปี 59 เพราะราคาเนื้อหมูและไก่ฟื้นตัว รวมถึงราคากากถั่วเหลืองซึ่งเป็นต้นทุนวัตถุดิบอาหารสัตว์มีแนวโน้มทรงตัวหรือลดลง 
อีกทั้งปัญหา EMS ในกุ้งคลี่คลายและต้นทุนธุรกิจกุ้งลดลงจากการลดขนาดโรงงานแปรรูปกุ้ง ธุรกิจปีนี้จึงมีแนวโน้มกลับมาเป็นกำไรปีนี้หลังจากขาดทุนไปเยอะเมื่อปีก่อนทำให้นักลงทุนมั่นใจเข้าลงทุนตลอดช่วง 7 เดือนที่ผ่านมา
สำหรับผลประกอบการไตรมาส 2-3/59 คาดมีโอกาสฟื้นตัวต่อเนื่อง จากคาดกำไรสุทธิปี 59 ซึ่งมีแนวโน้มจะขยายตัว 43% เทียบช่วงเดียวกันของปีก่อน
 
ทั้งนี้ราคาหุ้นที่ปรับตัวขึ้นแรงดังกล่าว ส่วนใหญ่ได้ปัจจัยบวกให้เห็นถึงพื้นฐานที่แข็งแกร่ง และศักยภาพการวางแผนธุรกิจของผู้บริหาร ส่งผลให้ผลประกอบการเป็นไปได้ด้วยดี จึงทำให้นักลงทุนมั่นใจเข้ามาลงทุน แต่อย่างไรก็ตามราคาหุ้นที่เพิ่มขึ้นอาจอยู่ในภาวะแรงซื้อมากเกินไป นักลงทุนก็ต้องระวังการเข้าลงทุนไว้ด้วย ดังนั้นนักลงทุนน่าจะพิจารณาหุ้นที่ปรับตัวลงแรง อาทิ BA, BANPU, CENTEL, TMB, DELTA, TOP, MTLS, BH, BEC, SAWAD, BLA และ TASCO สำหรับการลงทุนรอบใหม่ เพราะอย่าลืมว่าหุ้นในกลุ่ม SET50 ล้วนแต่มีพื้นฐานแข็งแกร่ง การเก็บหุ้นช่วงอ่อนตัวก็น่าจะได้ผลตอบแทนสวยหรูในอนาคตก็เป็นได้
 
*ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆการตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน